更多
2020-09-11 82 瀏覽
因疫情冇得去旅行,唯有去大澳一日遊當度假。夏日炎炎入到大澳,唔少得掃下街,食吓特色美食。但係因為天氣實在太熱,行咗一陣就決定搵間室內食肆休息一下。三點幾鐘,餐廳裏邊坐咗大約一半人。我哋一行兩人就叫咗咸鮮蝦乾荷葉籠仔飯,同埋炸墨魚餅。對於兩個人來講,份量足夠。荷葉飯大概有六個碗仔嘅份量,墨魚餅亦有八舊。荷葉飯好有風味,配料有豬肉、蝦乾、白飯魚乾同埋魚柳粒,飯面淋有蝦醬,好香好野味。不過食到最後,覺得有啲鹹得滯。另外墨魚餅,略嫌炸得唔夠香,同埋好油。但食落裏面有一粒粒墨魚肉,有咬口。整體來講,價錢稍貴,但如果下次再去大澳,都應該會再encore。